‘กสิกร’ให้กู้บ้าน50ปี
จับกลุ่มคนเรียนจบเพิ่งทำงาน ผ่อนชำระหนี้ได้จนถึงอายุ80
9 พ.ค. 2555

จับกลุ่มคนเรียนจบเพิ่งทำงาน ผ่อนชำระหนี้ได้จนถึงอายุ80
“กสิกรไทย” ยืดเวลากู้บ้านนานสูงสุด 50 ปี หวังขยายฐานลูกค้าหน้าใหม่ คาดช่วยดันยอดสินเชื่อบ้านปีนี้ทะลุเป้า 5 หมื่นล้านบาท 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า ธนาคารได้ยืดระยะเวลาการผ่อนชำระสินเชื่อที่อยู่อาศัยสูงสุดจากเดิม 30 ปี เป็น 50 ปี เพื่อเพิ่มทางเลือกให้กับลูกค้าที่กู้ซื้อบ้านมีภาระในการผ่อนต่องวดลดลง และสามารถกู้ซื้อบ้านที่มีราคาแพงขึ้นได้ 
แคมเปญดังกล่าว ธนาคารทำเพื่อช่วยให้คนเรียนจบใหม่ที่มีราย ได้ตั้งแต่ 1.6-1.9 หมื่นบาทต่อเดือน สามารถที่จะกู้เงินซื้อบ้านได้ จากเดิมที่วงเงินกู้ทุก 1 ล้านบาท สำหรับระยะเวลา 30 ปี ผู้กู้จะต้องมีรายได้ขั้นต่ำที่ 1.8 หมื่นบาทต่อเดือน และจะมีภาระการผ่อนที่ 7,500-8,000 บาทต่อเดือน 
เมื่อมีการยึดเวลาผ่อนเป็น 50 ปี ผู้กู้จะต้องมีรายได้ขั้นต่ำเหลือเพียง 1.6 หมื่นบาทต่อเดือน และมีภาระผ่อนต่อเดือนอยู่ที่ 6,800 บาทต่อเดือนในช่วง 30 ปีแรก และ 2,600 บาทต่อเดือนใน 20 ปีสุดท้าย
พร้อมกันนี้ ธนาคารยังขยายช่วงการผ่อนของลูกค้าจากเดิมจำกัดที่อายุ 60 ปี ขยายเป็นจนถึงอายุ 80 ปี โดยการขยายระยะเวลาการชำระคืนเงินกู้นี้ จะขึ้นอยู่กับอายุปัจจุบันของลูกค้า เช่น ลูกค้าอายุ 30 ปี จะสามารถผ่อนชำระคืนเงินกู้สูงสุด 50 ปี จนถึงอายุ 80 ปี 
แต่ถ้าผู้กู้อายุ 45 ปี จะสามารถขยายระยะเวลาชำระคืนเงินกู้สูงสุดได้ถึง 35 ปี จนถึงอายุ 80 ปี
นายชาติชาย กล่าวว่า การขยายเวลาออกไปจะทำให้ธนาคารขยายฐานลูกค้าได้เพิ่มขึ้นอีก จากฐานลูกค้าหลักปัจจุบันที่มีรายได้เฉลี่ย 5 หมื่นบาทต่อเดือน
อย่างไรก็ดี แม้การขยายระยะการกู้ครั้งนี้ จะทำให้ธนาคารมีโอกาสได้รับรายได้ดอกเบี้ยเพิ่มอีก 20 ปี แต่ธนาคารจะโฟกัสที่การดึงกลุ่มลูกค้าหน้าใหม่ หรือกลุ่มคนจบใหม่เข้ามาเป็นลูกค้ามากกว่า เนื่องจากโดยเฉลี่ยผู้กู้บ้านกลุ่มนี้จะผ่อนชำระและไถ่ถอนหนี้หมดภายใน 15 ปี 
นายชาติชาย กล่าวต่อไปว่า การกู้ซื้อบ้านแบบ 50 ปี จะช่วยให้กู้ผ่านง่ายขึ้น ผ่อนน้อยลง แถมยังซื้อบ้านได้หลังใหญ่ขึ้น จะรีไฟแนนซ์มาก็ได้ เมื่อมีเงินก้อนก็สามารถนำมาโปะได้ตามเงื่อนไขปกติทุกอย่าง อัตราดอกเบี้ยก็ไม่แตกต่างจากกู้ระยะเวลา 30 ปี 
“ผมเชื่อว่าขยายระยะกู้ครั้งนี้ จะกลายเป็นมาตรฐานใหม่ของวงการสินเชื่อบ้านไทย และเชื่อว่าอีกไม่นานธนาคารอื่นจะต้องปรับเงื่อนไขมาเล่นตลาดตรงนี้เช่นกัน” นายชาติชาย กล่าว
ทั้งนี้ คาดว่าแคมเปญใหม่จะทำให้ธนาคารปล่อยกู้ปีนี้ได้ไม่ต่ำกว่า 4 หมื่นล้านบาท เมื่อรวมกับยอดสินเชื่อในไตรมาสแรก จะทำให้เติบโตได้สูงกว่าเป้าในปีนี้ที่ 5 หมื่นล้านบาท สำหรับผู้ที่ยื่นกู้ตั้งแต่วันนี้จนถึง 30 ก.ย. 2555 จะได้รับอัตราดอกเบี้ยพิเศษ 0% ใน 6 เดือนแรก